Håb - PRD BHy´s manuskript med notat til Struer andagt 7/8-2021

(kontroller lydniveauet inden PP start på dias nr. 5)

Første dias på inden start på tale

*Temaet for denne andagt er HÅB*

SKIFT

*Vi kan ha` så mange ønsker, ha` et håb om så meget.*

*Håbe på, at vi får vendt en mindre tilbagegang i medlemstallet i Y´s Men DK til en fremgang, håbe på at vi får en god dag i dag, en ny el-bil, en pæn have, osv.*

*Fælles for den slags håb er, at de ofte kan realiseres ved, at vi alene - eller i fællesskab - gør en ihærdig indsats.*

*Det kan også være konkrete håb, som vi føler er uden for vores magt:*

*Håbet om at få et velskabt barn eller barnebarn, håbet om et godt helbred.*

SKIFT

*Håb kan også være mere abstrakte:*

*Håb om fred på jorden, håb om en bedre og mere retfærdig verden, ja, håbet om at vi kan videregive en bedre udgave af livet til vore børn og børnebørn.*

*Det er en del af et meningsfuldt liv at insistere på, at der findes en fremtid, muligheder, noget at ønske sig og håbe på. Det gir` mod til at kæmpe videre, gir` frimodighed og åbner nye perspektiver. Og det gir` blik for de svageste lysglimt i en mørk verden.*

*Et menneske uden håb driver rundt uden at have en mening med livet.*

*Vi kan ved vore handlinger – alene – sammen med Y´s Men´s kammerater – eller i andre sammenhænge - gi` vore børn og unge et håb om en fremtid, - en fremtid, de kan se sig selv i. Vi mennesker behøver håb - og håbet opstår, når vi tager det næste skridt i tro.*

*Det kan være svært at give et håb videre, når man selv er i en presset situation.*

*I filmen ”Livet er smukt” skildres en jødisk far, mor og søn fanget i en koncentrationslejr. Midt i lejrens helvede sniger faderen sig ind til lejrens højtaleranlæg og får sendt en positiv besked, der kan høres helt over til kvindelejren, at han lever. Faderen laver også et spil for sin søn, der beskæftiger ham i lejren og giver ham håb. Det lykkedes faderen at bevare håbet gennem årene og bevare menneskeværdigheden midt i fornedrelserne. Han fik givet sin hustru og sin søn livsmod og håb, og de overlever begge lejren. Han selv bliver dræbt.*

*Under 2. verdenskrig – som for de fleste danskere efterhånden kun er historie – prøvede modige frihedskæmpere, at give danskerne håb om et liv i frihed.*

*Frihedskæmpere, der blev fanget, prøvede ofte i deres afskedsbreve at gi´ håb til de efterladte, selv om deres egen situation var håbløs. I et brev til sin kæreste derhjemme skriver en af dem:*

*”Tænk på den tid, vi har haft sammen og lad det være dig et dyrebart minde. Når du læser dette, lever jeg ikke mere, så jeg sender dig dine ringe, som et symbol på, at du ikke på nogen måde skal føle dig bundet, men glæde dig over foråret – du skal se, livet har mange glæder til dig, der allerede har haft sorg*”

SKIFT ( OG EFTER 3 SEKUNDER)

SKIFT (PP afspilles HEREFTER automatisk – med baggrundsmusik)

SKIFT NÅR MUSIKKEN SLUTTER

*Lad os bede:*

*Herre lad mig aldrig slukke mit medmenneskes håb.*

*Men gør mig til et redskab for din fred.
Lad mig bringe kærlighed, hvor hadet råder.
Lad mig bringe tro, hvor tvivlen råder.
Lad mig bringe håb, hvor fortvivlelsen råder.
Lad mig bringe lys, hvor mørket råder.
Lad mig bringe glæde, hvor sorg og modgang råder.*

*Vi vil sammen bede fadervor:*

*Vor Fader, du som er i himlene!*

*Helliget blive dit navn,*

*komme dit rige,*

*ske din vilje som i himlen således også på jorden;*

*giv os i dag vort daglige brød;*

*og forlad os vor skyld, som også vi forlader vore skyldnere,*

*og led os ikke i fristelse, men fri os fra det onde.*

*Thi dit er riget og magten og æren i evighed!*

*Amen*

*SKIFT*

Noter: (bør læses inden brug af denne PowerPoint)

Brug af billeder, musik og andet materiale kan være underlagt begrænsninger på grund af rettigheder fra de fotografer, komponister med flere, der har frembragt dem. Jeg har forsøgt at overholde alle regler og kun bruge ”frit” materiale. Enhver, der vil bruge Power Pointen ”Håb”, er velkommen til det, men min opfordring er: brug den kun i privat regi eller til Y´s Men´s møder.

Lidt info om brug af billeder, tekster og musik i denne Power Point(PP)

Fotos i HÅB PP:

Flere billeder er fra FN organisationer bl.a. UNHCR. Her er reglerne for brug af disse:

UN photos may be used to further the aims and work of the United Nations. They cannot be used for advertising, marketing or in ways which are inconsistent with the Organization's mission.

Et par billeder er der søgt tilladelse til. Her f.eks. fra Folkekirkens Nødhjælp:

Hej Bjarne
Mange tak for henvendelsen :-)
Du skal være velkommen til at bruge billederne.
Som du selv skriver, er det jo et privat arrangement, og blot til fremvisning, så det er helt fint.
Hvis det var til brug i et magasin eller ligende, ville det være en anden sag.
Men du skal have tusinde tak for, at du spørger. Det er altid godt at være på den sikre side :-)
I må have et godt møde!
De bedste hilsner
Anna Haugberg Rasmussen
Telemarketing og Kundeservice
Folkekirkens Nødhjælp
Tlf.: 33152800
Klostertorvet 6, [3.th](http://3.th/).
8000 Aarhus C

Andre benyttede billeder er ”frie” fra f.eks. Røde Kors.

Baggrundsmusik må ikke benyttes uden tilladelse/afgift til møder med offentlig adgang eller til møder med entré, men gerne til lukkede møder i firma- eller foreningsregi.

Teksterne:

Teksterne - både til de dias, hvor det tales fra manuskript og hvor deltagerne selv læser - er hovedsagelig mine egne. De er inspireret af læsning af nogle bøger, nogle indlæg i Kristelig Dagblad og søgninger på nettet med ordet ”håb”. Der er et enkelt bibelcitat og et citat fra en salme i DDS. Desuden et citat fra et afskedsbrev fra en dansk frihedskæmper. Den italienske film ”Livet er smukt”, som er nævnt i andagten, er absolut seværdig og tankevækkende i sin blanding af komik med kontrasten til livet i koncentrationslejren. Filmen kan lånes på biblioteket. Jeg blev opmærksom på filmen i bogen ”Ordforråd” (side 395)fra forlaget Eksistensen. En bog – jeg vil kalde den en andagtsbog – med over 400 inspirerende andagtsstykker i et nutidigt sprogbrug.

Bjarne Hyldgård